钦定古今图书集成/明伦汇编/官常典/第564卷 > 耶律资忠
## 钦定古今图书集成/明伦汇编/官常典/第564卷 > 耶律资忠

按《辽史》本传：资忠字沃衍，小字札剌，系出仲父房兄
国留善属文，圣宗重之。时妻弟之妻阿古与奴通，将
奔女直国，国留追及奴，杀之，阿古自经。阿古母有宠
于太后，事闻，太后怒，将杀之。帝度不能救，遣人诀别，
问以后事，国留谢曰：“陛下悯臣无辜，恩漏九泉，死且
不朽。”既死，人多冤之。在狱著《兔赋》《寤寐歌》，为世所称。
资忠博学，工辞章，年四十未仕。圣宗知其贤，召补宿
卫，数问以古今治乱，资忠对无隐。开泰中，授中丞，眷
遇日隆。初，高丽内属，取女直六部地以赐。至是，贡献
不时至，诏资忠往问，故高丽无归地意，由是权贵数
短于上，出为上京副留守。四年，再使高丽，留弗遣。资
忠每怀君亲，辄有著述，号《西亭集》。帝与群臣宴，时一
记忆，曰：“资忠亦有此乐乎？”九年，高丽上表谢罪，始送
资忠还，帝郊迎，同载以归，命大臣宴劳，留禁中数日，
谓曰：“朕将屈卿为枢密，何如？”资忠对曰：“臣不才，不敢
奉诏。”乃以为林牙，知惕隐事。初，资忠在高丽也，弟昭
为著帐郎君，坐罪没家产。至是，乃复横帐，且还旧产，
诏以外戚女妻之。是时，枢密使萧合卓、少师萧把哥
有宠，资，忠不肯俛附诋之。帝怒，夺官。数岁，出知来远
城事，历保定、昭德二军节度使。圣宗崩，表请会葬。既
至，伏梓宫大恸曰：“臣幸遇圣明，横被构谮，不获尽犬
马报。”气绝而苏。兴宗命医治疾，久之，言国舅侍中无
忧国心，陛下不当复用唐景福旧号。于是用事者恶
之，遣归镇。卒。弟昭，有传。